აბდულ რაჰიმ ვარდაქი
  გენერალი აბდულ რაჰიმ ვარდაქი ( პუშტუ عبدالرحيم وردگ ვარდაკი, 1945) — ავღანელი სამხედრო და პოლიტიკოსი, ავღანეთის ომის აქტიური მონაწილე. ავღანეთის ეროვნული ისლამური ფრონტის ერთ-ერთი ლიდერი, სეკულარული პროდასავლური მიმართულების წარმომადგენელი მოჯაჰედების მოძრაობაში . ანტიკომუნისტ აჯანყებულთა საერთაშორისო კავშირის თანადამფუძნებელი 1980-იან წლებში. 2004-2012 წლებში — ავღანეთის თავდაცვის მინისტრი. 2014 წლის საპრეზიდენტო არჩევნებში საკუთარი კანდიდატურა წამოაყენა, თუმცა მონაწილეობაზე უარი თქვა. აბდულ რაჰიმ ვარდაქი ეთნიკურად პუშტუნია მაიდან-ვარდაკის პროვინციიდან . მისმა დიპლომატიამ მნიშვნელოვანი როლი ითამაშა ეთნიკური შერიგების ხელშეწყობაში. თალიბების დამხობის შემდეგ გენერალი ვარდაქი მსახურობდა თავდაცვის სამინისტროში, ავითარებდა პროექტებს სამხედრო რეფორმისთვის. ამავე დროს, ის მხარს უჭერდა თალიბანის ზომიერი ელემენტების ინტეგრაციას ავღანურ საზოგადოებაში და თუნდაც სახელმწიფო აპარატში. მან ხელი მოაწერა შეთანხმებას ნატოს მეთაურებთან უკეთესი თანამშრომლობისა და კოორდინაციის შესახებ კონტრტერორისტულ ოპერაციებში. 2012 წლის აგვისტოში ვარდაქი გადადგა ავღანეთის პარლამენტის მიმართ უნდობლობის გამოცხადების შემდეგ. ვარდაქის გადადგომის შემდეგ აღინიშნა მისი როლი ავღანეთის არმიის რეკონსტრუქციაში, რომელიც პრაქტიკულად განადგურდა კომუნისტური და თალიბანის რეჟიმების დამხობის შემდეგ. აბდულ რაჰიმ ვარდაქი დაქორწინებულია. ჰყავს სამი შვილი. თავისუფლად ფლობს პუშტუს, დარის (სპარსული) და ინგლისურ ენებს.